Starfshópur um orkumál á Vestfjörðum leggur til að ráðist verði í virkjanaframkvæmdir í Steingrímsfirði og Vatnsfirði. Fjölþættar lausnir þarf til að bæta úr orkuvanda Vestfjarða.
Næstum helmingur þeirrar orku sem er notuð á Vestfjörðum kemur frá öðrum landshlutum. Afhendingaröryggi er lítið og í meðalári þarf að brenna um fimm hundruð tonnum af olíu til þess að bregðast við bilunum. Vegna orkuskerðinga síðustu vikna stefnir í að olíunotkun þessa árs verði næstum fjórum sinnum meiri. Um 1900 tonn.
Þorsteinn Másson er framkvæmdastjóri Bláma á Vestfjörðum.
Starfshópur ráðherra sem hefur fjallað um orkumál á Vestfjörðum segir nauðsynlegt að leggjast í fjölþættar aðgerðir til að bregðast við stöðunni. Meðal annars þurfi að bæta flutnings- og dreifikerfi og leggjast í jarðhitaleit.
Lagt er til að skoðað verði sérstaklega að virkja á tveimur stöðum: í Vatnsfirði á sunnanverðum Vestfjörðum og Steingrímsfirði á Ströndum. Hvorugt er í rammaáætlun og í Vatnsfirði þarf að endurskoða friðlýsingarskilmála.
Þorsteinn segir þá að þess megi vænta að orkumálin verði ofarlega á baugi í sveitarstjórnarkosningum í næsta mánuði.
